Rozhodnutie Rady
z 22. decembra 1994
o rozšírení právnej ochrany topografií polovodičových výrobkov na osoby z členských štátov Svetovej obchodnej organizácie
(94/824/ES)
RADA EURÓPSKEJ ÚNIE,
so zreteľom na Zmluvu o založení Európskych spoločenstiev,
so zreteľom na smernicu Rady 87/54/EHS zo 16. decembra 1986 o právnej ochrane topografií polovodičových výrobkov [1] a najmä na jej článok 3 ods. 7,
so zreteľom na návrh Komisie,
keďže Dohoda o založení Svetovej obchodnej organizácie (ďalej len "dohoda WTO") bola podpísaná v mene spoločenstva; keďže Dohoda o obchodných aspektoch práv duševného vlastníctva (ďalej len "dohoda TRIPs"), ktorá je prílohou dohody WTO obsahuje podrobné ustanovenia o ochrane práv duševného vlastníctva, ktorých účelom je vytvorenie medzinárodných pravidiel v tejto oblasti s cieľom podporovať medzinárodný obchod a zabrániť prekážkam v obchodovaní a sporom spôsobeným neprimeranou a neúčinnou ochranou duševného vlastníctva;
keďže spoločenstvo musí vykonať určité opatrenia týkajúce sa súčasných predpisov spoločenstva o ochrane práv duševného vlastníctva s cieľom zabezpečiť, aby všetky príslušné právne predpisy spoločenstva boli v plnom súlade s dohodou TRIPs; keďže tieto opatrenia zahrňujú v niektorých aspektoch zmenu alebo úpravu predpisov spoločenstva; keďže tieto opatrenia tiež zahŕňajú doplnenie súčasných predpisov spoločenstva;
keďže smernica 87/54/EHS sa týka právnej ochrany topografií polovodičových výrobkov; keďže články 35 až 38 dohody TRIPs stanovujú povinnosti členských štátov vzhľadom na ochranu priestorového usporiadania (topografií) integrovaných obvodov; keďže v súlade s článkom 1 ods. 3 a článkom 3 dohody TRIPs spoločenstvo musí zabezpečiť, aby štátni príslušníci všetkých ostatných členov WTO požívali uvedenú ochranu a aby sa s nimi zaobchádzalo ako s vlastnými občanmi; keďže z tohoto dôvodu je nevyhnutné rozšíriť ochranu podľa smernice 87/54/EHS na štátnych príslušníkov členov WTO, bez akýchkoľvek požiadaviek na poskytovanie vzájomných výhod; keďže na tento účel je vhodné a primerané použiť postup uvedený v článku 3 ods. 7 uvedenej smernice,
ROZHODLA TAKTO:
Článok 1
Členské štáty rozšíria právnu ochranu na topografie polovodičových výrobkov uvedených v smernici 87/54/EHS takto:
a) s fyzickými osobami, ktoré sú štátnymi príslušníkmi niektorého z členských štátov Dohody o založení Svetovej obchodnej organizácie alebo majú bydlisko na území niektorého členského štátu tejto organizácie, sa bude zaobchádzať ako so štátnymi príslušníkmi členského štátu;
b) s právnickými osobami alebo s fyzickými osobami, ktoré majú skutočný a činný podnik na vytváranie topografií alebo výrobu integrovaných obvodov na území členského štátu Dohody o založení Svetovej obchodnej organizácie, sa bude zaobchádzať ako s právnickými osobami alebo fyzickými osobami, ktoré majú skutočný alebo činný priemyselný, alebo obchodný podnik na území členského štátu.
Článok 2
1. Toto nariadenie nadobúda účinnosť 1. januára 1995.
2. Bude sa uplatňovať od 1. januára 1996.
3. Rozhodnutie Rady 90/510/EHS z 9. októbra 1990 o rozšírení právnej ochrany topografií polovodičových výrobkov na osoby z určitých krajín a území [2] sa nahrádza od dátumu uplatňovania súčasného nariadenia, ak sa týka rozšírenia ochrany podľa smernice 87/54/EHS na krajiny alebo územia, ktoré sú členmi Dohody o založení Svetovej obchodnej organizácie.
Článok 3
Toto rozhodnutie je adresované členským štátom.
V Bruseli 22. decembra 1994